Φέρεντς Μπένε

Ο Φέρεντς Μπένε (ουγγρικά: Bene Ferenc, 17 Δεκεμβρίου 1944 – 27 Φεβρουαρίου 2006) ήταν Ούγγρος ποδοσφαιριστής, ο οποίος ήταν βασικό μέλος της ομάδας που κέρδισε το χρυσό μετάλλιο στους Ολυμπιακούς Αγώνες του 1964. Αγωνιζόταν ως επιθετικός και ήταν ο πρώτος σκόρερ της διοργάνωσης με 12 γκολ σε 5 αγώνες, η καλύτερη επίδοση σε ένα Ολυμπιακό τουρνουά ποδοσφαίρου.

Βιογραφία 

Ο Μπένε ξεκίνησε την καριέρα του στην ομάδα νέων της Μαρκάλι το 1958 και ήδη την επόμενη χρονιά έκανε το ντεμπούτο του με την πρώτη ομάδα στο πρωτάθλημα της τρίτης κατηγορίας της Ουγγαρίας σε ηλικία 15 ετών. Το 1960 πήγε στην Καποσβάρι  (Kaposvár Kinizsi - τώρα Καποσβάρι Ράκοτσι) και παρέμεινε ένα χρόνο αγωνιζόμενος στη δεύτερη κατηγορία του πρωταθλήματος. Γρήγορα η ικανότητά του στο σκοράρισμα εντοπίστηκε από την Ούιπεστ, όπου πέρασε το μεγαλύτερο μέρος της καριέρας του αγωνιζόμενος είτε ως κεντρικός επιθετικός (στο σύλλογο του) ή δεξιός πλάγιος στην αρχή της πορείας στην εθνική έχοντας για συμπαίκτη του τον Φλόριαν Άλμπερτ. Την πρώτη του χρονιά στο σύλλογο έφτασε στην κατάκτηση της δεύτερης θέσης του πρωταθλήματος, αλλά την επόμενη χρονιά άρχισε να ξεχωρίζει ο ίδιος με την ανάδειξη του σε πρώτου σκόρερ.  Ο Μπένε εξελίχθηκε σε ιδιαίτερα παραγωγικό σκόρερ αναδεικνυόμενος πέντε φορές πρώτος του πρωταθλήματος (1962–63 : 23 γκολ, 1969 : 27 γκολ, 1971–72 : 29 γκολ, 1972–73 : 23 γκολ, 1974–75 : 20 γκολ). Συνολικά σημείωσε 303 τέρματα πρωταθλήματος πρώτης κατηγορίας σε 418 αγώνες. Η ισχύς της ομάδας του πρόσφερε 8 τίτλους πρωταθλήματος (με τον πρώτο το 1969 και στη συνέχεια άλλου έξι συνεχόμενους) και τρία Κύπελλα Ουγγαρίας. Το 1969 ήταν φιναλίστ στο Inter-Cities Fairs Cup (πρόδρομο του Κυπέλλου ΟΥΕΦΑ) χάνοντας από τη Νιούκασλ Γιουνάιτεντ.

Ξεκίνησε την διεθνή του καριέρα στην ηλικία των 18 ετών, στις 14 Οκτωβρίου 1962 απέναντι στην Γιουγκοσλαβία. Ικανός και με τα δύο πόδια, γρήγορος, δυναμικός, με ξαφνικές αλλαγές ρυθμού και ψύχραιμος απέναντι στην αντίπαλη εστία, δημιούργησε ένα εξαιρετικό δίδυμο στην εθνική ομάδα με τον Άλμπερτ. Βοήθησε την Εθνική Ουγγαρίας να πάρει την τρίτη θέση στο Ευρωπαϊκό Πρωτάθλημα του 1964, ενώ ο ίδιος ήταν κορυφαίος σκόρερ και οδήγησε την ομάδα στο Ολυμπιακό χρυσό στο Τόκιο την ίδια χρονιά με 12 γκολ, πρώτος σκόρερ της διοργάνωσης με γκολ στον τελικό με την Τσεχοσλοβακία (αποτέλεσμα 2–1). Στο πρώτο αγώνα της διοργάνωσης είχε σημειώσει και τα έξι τέρματα την Ολυμπιακής εθνικής απέναντι στο Μαρόκο (6–0), ενώ σημείωσε τέσσερα με αντίπαλο την Ηνωμένη Αραβική Δημοκρατία (επίσης 6–0). Στο Παγκόσμιο Κύπελλο του 1966 η Ουγγαρία έφτασε στα προημιτελικά έχοντας αποκλείσει την Βραζιλία στην φάση των ομίλων, αλλά αποκλείστηκε από την Σοβιετική Ένωση χάνοντας με 2–1. Ο ίδιος είχε σκοράρει από ένα γκολ σε κάθε ένα από τους αγώνες (συνολικά τέσσερα), μεταξύ των οποίων και αυτό που άνοιξε το σκορ στον αγώνα με την πρωταθλήτρια κόσμου Βραζιλία. Με τα 4 αυτά τέρματα ήταν τρίτος σκόρερ του Κυπέλλου. Συμμετείχε επίσης στο Ευρωπαϊκό Πρωτάθλημα του 1972, όπου η Ουγγαρία κατέλαβε την τέταρτη θέση. Έκλεισε τη διεθνή του σταδιοδρομία το 1979 έχοντας 76 συμμετοχές και 36 τέρματα. Σε 28 αγώνες ήταν αρχηγός της ομάδας.

Δύο φορές ψηφίστηκε Ούγγρος παίκτης της χρονιάς (1964, 1969). Ήταν έξι χρονιές υποψήφιος για το βραβείο της Χρυσής Μπάλας αλλά δεν κατάφερε να φτάσει καμία φορά στην πρώτη τριάδα. Μετά το 1979 συνέχισε την καριέρα του σε μικρές ομάδες ενώ αγωνίστηκε και ένα χρόνο στη Φινλανδία. Κλείνοντας την 26χρονη καριέρα του είχε σημειώσει 632 τέρματα σε 955 επίσημους αγώνες σύμφωνα με την RSSSF και συνολικά 1.414 σε 1.460 αγώνες συμπεριλαμβανομένων και των φιλικών (κατάλογος ποδοσφαιριστών ανδρών με 500 ή περισσότερα γκολ). Ξεκίνησε καριέρα προπονητή στα μέσα της δεκαετίας του 1980 με την ομάδα νέων της Ούιπεστ για τέσσερα χρόνια και συνέχισε για μία ακόμη δεκαετία (το 1995–96 ήταν στην Ολυμπιακή ομάδα της χώρας του) χωρίς αξιοσημείωτη επιτυχία.

Τίτλοι και διακρίσεις

Ούιπεστ
 Πρωτάθλημα Ουγγαρίας (8) : 1969, 1970, 1971, 1972, 1974, 1975, 1976, 1978
 Κύπελλο Ουγγαρίας (3) : 1969, 1970, 1975

Ουγγαρία
 Ολυμπιακοί Αγώνες Χρυσό Μετάλλιο : 1964
 Ευρωπαϊκό Πρωτάθλημα τρίτη θέση : 1964

Ατομικές διακρίσεις
 Πρώτος σκόρερ πρωταθλήματος (5) : 1962–63, 1969, 1971–72, 1972–73, 1974–75. 
 Πρώτος σκόρερ Ολυμπιακού τουρνουά : 1964
 Πρώτος σκόρερ Ευρωπαϊκού Πρωταθλήματος : 1964
 Τρίτος σκόρερ Παγκοσμίου Κυπέλλου : 1966
 Καλύτερος ποδοσφαιριστής στην Ουγγαρία (2) : 1964, 1969
 Καλύτερη ομάδα Ευρωπαϊκού Πρωταθλήματος : 1964

Παραπομπές

Εξωτερικοί σύνδεσμοι

 Galería futbol : Ferenc Bene 

 

Ούγγροι ποδοσφαιριστές
Ούγγροι προπονητές ποδοσφαίρου
Ποδοσφαιριστές Εθνικής Ουγγαρίας
Ποδοσφαιριστές Παγκοσμίου Κυπέλλου 1966
Ποδοσφαιριστές Ευρωπαϊκού Πρωταθλήματος 1964
Ποδοσφαιριστές Ευρωπαϊκού Πρωταθλήματος 1972
Ποδοσφαιριστές Ούιπεστ ΦΚ
Ποδοσφαιριστές Κέτσκεμετι ΤΕ 
Ποδοσφαιριστές Ρακοσπάλοταϊ ΕΑΚ 
Επιθετικοί ποδοσφαιριστές
Ποδοσφαιριστές στους Θερινούς Ολυμπιακούς Αγώνες 1964